KIRJALLINEN KYSYMYS E-0656/98 komissiolle esittäjä(t): Stéphane Buffetaut (I-EDN) (10. maaliskuuta 1998)

Aihe: Tuki laivanrakennusteollisuudelle

Yhdysvaltain viranomaiset ovat ilmoittaneet aikovansa avata uudelleen Philadelphian telakan massiivisten tukien avulla rikkoen selvästi OECD:n sopimusta, joka sisältää lausekkeen tukitoimenpiteiden jäädyttämisestä (¨standstill¨). Komissio katsoi tämän lausekkeen riittävän velvoittavaksi eikä nostanut Euroopan laivanrakennusteollisuudelle myönnettävien tukien enimmäismäärää.

Ranskan kansalliskokous on hylännyt OECD:n sopimuksen. Aikooko komissio toteuttaa Euroopassa rajoittavia toimenpiteitä, joita sen sopimuskumppanit eivät toteuta?

Komission jäsenen Karel Van Miertin komission puolesta antama vastaus (8. huhtikuuta 1998)

Niin kutsuttu standstill-lauseke, johon arvoisa parlamentin jäsen viittaa, ei ole osa varsinaista taloudellisen yhteistyön ja kehityksen järjestön (OECD) sopimusta, joka ei ole vielä tullut voimaan, vaan osa tuon sopimuksen tekemiseksi käytävien neuvottelujen päätösasiakirjaa. Tämän asiakirjan mukaan osapuolet päättivät olla korottamatta tukien tämänhetkistä tasoa sekä luomatta uusia tukitoimenpiteitä ennen kuin sopimus tulee voimaan. Komissio on parlamentin jäsenen tavoin huolissaan siitä, että Yhdysvallat on ilmeisestikin rikkonut näitä järjestelyjä. Komissio on kirjoittanut Yhdysvaltojen viranomaisille ja pyytänyt lisäselvityksiä ja tarkkoja tietoja järjestelyjen sisällöstä sekä siitä, ovatko järjestelyt standstill-lausekkeen mukaisia.

Komissio ei aio soveltaa tukipolitiikkaansa sopimuksen määräyksiä (joiden mukaan kaikki tuet ovat kiellettyjä lukuunottamatta tehtaiden sulkemiseen liittyviä sosiaalisia tukia ja tutkimus- ja kehittämistoimintaan myönnettäviä tukia) ennen kuin sopimus tulee voimaan. Laivanrakennusteollisuudelle myönnettävästä tuesta annetun direktiivin 90/684/ETY (sellaisena kuin se on jatkettuna laivanrakennusteollisuudelle myönnettävästä tuesta annetun neuvoston asetuksen (EY) N:o 3094/95 muuttamisesta 19 päivänä joulukuuta 1997 annetulla neuvoston asetuksella (EY) N:o 2600/97 ((EYVL L 351, 23.12.1997. ))) säännökset ovat voimassa 31. joulukuuta 1998 asti. Komissio on myös tehnyt ehdotuksia ((KOM(97) 469 lopullinen. )) korvaaviksi järjestelyiksi, jos OECD-sopimus ei tuohon mennessä ole tullut voimaan. Niiden mukaan toimintatuki jatkuu 31. joulukuuta 2000 asti, jolloin painopiste siirtyy muihin tukimuotoihin, joilla telakoita kannustetaan tehokkaammin parantamaan kilpailukykyään. Muut sallitut tuet olisivat tehtaiden sulkemiseen ja rakenneuudistukseen myönnettävät tuet, olemassaolevien laitosten parantamiseksi tai uudenaikaistamiseksi myönnettävät alueelliset investointituet, innovaatiotuet, tutkimus- ja kehitystuet sekä ympäristönsuojeluun myönnettävät tuet.

Toimintatuen yläraja on ollut 9 % vuodesta 1993 saakka siitä huolimatta, että direktiivillä on tarkoitus alentaa tukitasoa progressiivisesti. Useimmat jäsenvaltiot eivät ole olleet valmiita suostumaan ylärajan nostamiseen. Ylärajan nostaminen ei noudattaisi OECD:n standstill-järjestelyjä, joita neuvosto on sitoutunut noudattamaan, eikä se myöskään olisi komission tekemien uutta järjestelyä koskevien ehdotusten mukaista.